ฮั่งเส็งปิดเช้าดิ่ง 759.59 จุด เหตุกังวลศก.จีนย่ำแย่
ฮั่งเส็งปิดเช้าดิ่ง 759.59 จุด เหตุกังวลศก.จีนย่ำแย่
29 ก.ย. 2558

ดัชนีฮั่งเส็งตลาดหุ้นฮ่องกงปิดเช้าร่วงลง โดยดัชนีฮั่งเส็งดิ่งลง 759.59 จุด หรือ 3.59% ปิดภาคเช้าที่ 20,426.73 จุด ต่อเนื่องจากช่วงเปิดตลาด เนื่องจากนักลงทุนมีความวิตกกังวลอย่างมากเกี่ยวกับภาวะชะลอตัวของเศรษฐกิจจีน หลังจากมีการเปิดเผยข้อมูลเศรษฐกิจที่ย่ำแย่
สำนักงานสถิติแห่งชาติของจีนรายงานเมื่อวานนี้ว่า ตัวเลขกำไรของบริษัทอุตสาหกรรมรายใหญ่ของจีน ลดลง 8.8% ในเดือนส.ค. เมื่อเทียบเป็นรายปี ซึ่งร่วงลงอย่างมากจากเดือนก.ค.ที่ปรับตัวลดลง 2.9%
ตัวเลขกำไรของบริษัทในภาคอุตสาหกรรมที่มีรายได้ต่อปีมากกว่า 20 ล้านหยวน (ราว 3.1 ล้านดอลลาร์สหรัฐ) มีมูลค่าทั้งสิ้น 4.481 แสนล้านหยวน ในเดือนส.ค.
ส่วนในช่วง 8 เดือนแรกของปีนี้ ตัวเลขกำไรของบริษัทอุตสาหกรรม ลดลง 1.9% เทียบรายปี สู่ระดับ 3.77 ล้านล้านหยวน ซึ่งปรับตัวลงมากกว่าในช่วงเดือนม.ค.-ก.ค.ที่ลดลงเพียง 1%
 